Lièvremont: 'Niemand hou van Engeland nie' | Nuus24
Auckland – Die Hane se breier Marc Lièvremont het erken dat Frankryk – en die res van die rugbywêreld – beslis nie aanhangers van die Engelse rugbyspan is nie, maar dat dit ook die rede is hoekom hulle so sterk is.Soos die twee aartsvyande weereens gereedmaak vir oorlog, hierdie keer by 'n Wêreldbeker-kwarteindronde ontmoeting in Auckand, het Lièvremont weer klem gelê op die feit dat hulle min ooghare vir mekaar het."Ons het die grootste respek vir hierdie span (Engeland)," het hy gesê."As ek al die boodskappe van die Nieu-Seelanders, Argentyne en Australiërs wat ons in die strate voorgekeer het moet glo, blyk dit dat hulle almal saamstaan teen Engeland. Maar dit is wat die span so sterk maak, die vermoë om hulself te oortref."Dit is nie die eerste keer wat die Franse breier sê hoe hy voel oor die Engelse nie. Voor die afskop van die Sesnasies-beker vroeër vanjaar het hy gesê al die ander spanne "het een ding in gemeen...ons hou nie van die Engelse nie".Frankryk is die enigste span wat vanjaar twee groepwedstryde verloor het, maar steeds vir die Wêreldbeker-uitkloprondes kon kwalifiseer.Lièvremont glo dat, met hul rug teen die muur na 'n skoknederlaag teen Tonga, die Hane op hul beste Saterdag teen die Rose gaan wees. "In die verlede het Frankryk gewys dat hulle gewoonlik een of ander elektriese skok benodig voor hulle hul beste gee," het hy beweer.Afskoptyd Saterdag in Auckland is om 09:30 SA tyd.Vir die jongste sportnuus volg Nuus24Sport op Twitter.– Sport24
Lees meer oor: engeland rugby | frankryk rugby | 2011 wêreldbeker-rugbytoernooi VOLGENDE OP NUUS24X